**Δικαιολογητικά για αναγγελία άσκησης επαγγέλματος διδασκαλίας**

1. Αντίγραφο πτυχίου πανεπιστημίου της ημεδαπής ή της αλλοδαπής αναγνωρισμένο ως ισότιμο και αντίστοιχο από το Διεπιστημονικό Οργανισμό Αναγνώρισης Τίτλων Ακαδημαϊκών και Πληροφόρησης (Δ.Ο.Α.Τ.Α.Π.) ή απόφαση του Συμβουλίου Αναγνώρισης Επαγγελματικών Προσόντων (Σ.Α.Ε.Π.) ή του Συμβουλίου Αναγνώρισης Επαγγελματικής Ισοτιμίας Τίτλων Τριτοβάθμιας Εκπαίδευσης (Σ.Α.Ε.Ι.Τ.Τ.Ε.) ή απόφαση Αναγνώρισης Επαγγελματικής Ισοδυναμίας από το Αυτοτελές Τμήμα Εφαρμογής της Ευρωπαϊκής Νομοθεσίας (Α.Τ.Ε.Ε.Ν.). Για τη διδασκαλία Ξένων Γλωσσών, στις περιπτώσεις που τα προσόντα του αναγγέλλοντος δεν συμπίπτουν με αυτά των διοριζόμενων στην δημόσια εκπαίδευση, απαιτείται συνυποβολή επάρκειας προσόντων διδασκαλίας ξένης γλώσσας. Η επικύρωση αντιγράφων και η επίσημη μετάφραση για ξενόγλωσσα έγγραφα μπορούν να γίνουν είτε στο κράτος προέλευσης είτε στην Ελλάδα, σύμφωνα με την ισχύουσα νομοθεσία.
2. Για τους απόφοιτους σχολών που απαιτείται **παιδαγωγική και διδακτική επάρκεια** καθώς και για τους αποφοίτους καθηγητικών σχολών κτήσης **μετά το ακαδημαϊκό έτος 2017-18**, αυτή αποδεικνύεται με τα οριζόμενα πιστοποιητικά στο [ΦΕΚ 4/ Τεύχος ΑΣΕΠ/ 20-02-2023](ΑΠΟΔΕΙΞΗ%20ΠΑΙΔΑΓΩΓΙΚΗΣ%20ΕΠΑΡΚΕΙΑΣ-ΑΣΕΠ%202023.1.pdf)
3. Δήλωση του ν. 1599/1986 μέσω της ηλεκτρονικής εφαρμογής «e-Dilosi», στην οποία αναγράφεται ότι:
   1. δεν έχει την ιδιότητα του δημοσίου υπαλλήλου, υπαλλήλου Ν.Π.Δ.Δ. και Ο.Τ.Α. Εάν έχει κάποια από τις παραπάνω ιδιότητες, αντί για την ανωτέρω υπεύθυνη δήλωση, υποβάλλεται άδεια για τη διδασκαλία σε Φροντιστήρια ή Κέντρα Ξένων Γλωσσών ή για κατ’ οίκον διδασκαλία, χορηγηθείσα από το αρμόδιο προς τούτο όργανο, σύμφωνα με τις παρ. 1 και 2 του άρθρου 31 του ν. 3528/2007 (Α΄ 26) και την παρ. 2 του άρθρου 38 του ν. 3584/2007 (Α΄ 143), όπως ισχύουν,
   2. δεν έχει καταδικαστεί ή παραπεμφθεί με τελεσίδικο βούλευμα σύμφωνα με τα άρθρα 8 και 9 του Υπαλληλικού Κώδικα (ν. 3528/2007 - Α΄ 26), όπως τροποποιήθηκε και ισχύει,
   3. δεν έχει απολυθεί από θέση δημόσιου υπαλλήλου ή ιδιωτικού εκπαιδευτικού ή διδάσκοντος στα φροντιστήρια ή κέντρα ξένων γλωσσών, για λόγους πειθαρχικούς ή για ανεπάρκεια στην εκτέλεση των καθηκόντων του,
   4. αιτείται την αναγγελία της άδειας άσκησης του επαγγέλματος της διδασκαλίας σε Φροντιστήρια, Κέντρα Ξένων Γλωσσών και κατ’ οίκον,
   5. αποδέχεται τη χρήση, στατιστική επεξεργασία και δημοσιοποίηση των στοιχείων, σύμφωνα με τις σχετικές ισχύουσες διατάξεις.
4. Πρόσφατη γνωμάτευση παθολόγου ή γενικού γιατρού είτε του δημοσίου είτε ιδιώτη στην οποία θα βεβαιώνεται η υγεία του αιτούντος να διδάξει σε Φροντιστήρια, Κέντρα Ξένων Γλωσσών και κατ’ οίκον (κατ’ αναλογία του άρθρου 7 του ν. 4210/2013)
5. Πρόσφατη γνωμάτευση ψυχιάτρου είτε του δημοσίου είτε ιδιώτη στην οποία θα βεβαιώνεται η υγεία του αιτούντος να διδάξει σε Φροντιστήρια, Κέντρα Ξένων Γλωσσών και κατ’ οίκον (κατ’ αναλογία του άρθρου 7 του ν. 4210/2013).
6. Φωτοτυπία Δελτίου Αστυνομικής Ταυτότητας ή ισχύοντος διαβατηρίου.